A Bíróság (második tanács) 2013. november 7-i ítélete (a Raad van State [Hollandia] előzetes döntéshozatal iránti kérelme) – C. Demir kontra Staatssecretaris van Justitie
(C-225/12. sz. ügy)1
(Előzetes döntéshozatal iránti kérelem – Az EGK-Törökország társulási megállapodás – A Társulási Tanács 1/80 határozatának 13. cikke – „Standstill” klauzulák – A „jogszerű tartózkodás” fogalma)
Az eljárás nyelve: holland
A kérdést előterjesztő bíróság
Raad van State
Az alapeljárás felei
Felperes: C. Demir
Alperes: Staatssecretaris van Justitie
Tárgy
Előzetes döntéshozatal iránti kérelem – Raad van State - Hollandia – Az Európai Gazdasági Közösség és a Törökország közötti társulás létrehozásáról szóló megállapodással létrehozott társulási tanács által 1980. szeptember 19-én elfogadott, a társulás elősegítéséről szóló 1/80 határozat 13. cikkének értelmezése – A tagállamok számára a területükön jogszerűen tartózkodó török munkavállalókkal szemben a tartózkodás és munkavállalás terén a munkaerőpiachoz való hozzáféréssel kapcsolatos új korlátozások bevezetésének tilalma – A török állampolgárok nemzeti területre való első belépése terén érdemi és/vagy eljárási feltételt meghatározó nemzeti szabályozás – A Hollandia területére való belépést megelőzően az ideiglenes tartózkodási engedély megszerzésére, illetve a tartózkodási engedély kérelmezésére vonatkozó követelmény – A Bíróság C-317/01. (Abatay) és C-369/01. sz. (Sahin) egyesített ügyekben hozott ítéletének (EBHT 2003., I-12301. o.) 85. pontja.
Rendelkező rész
A Társulási Tanácsnak – amelyet az Európai Gazdasági Közösség és Törökország között társulást létrehozó, 1963. szeptember 12-én Ankarában egyrészt a Török Köztársaság, másrészt az EGK tagállamai és a Közösség által aláírt és ez utóbbi nevében az 1963. december 23-i 64/732/EGK tanácsi határozattal megkötött, jóváhagyott és megerősített megállapodás hozott létre – a társulás elősegítéséről szóló, 1980. szeptember 19-i 1/80 határozata 13. cikkét úgy kell értelmezni, hogy amikor a fogadó tagállam valamely intézkedése a török állampolgárok jogszerű tartózkodására vonatkozó szempontok meghatározására irányul, az ezen állampolgároknak a területére történő belépésére, tartózkodására vagy adott esetben munkavállalására vonatkozó érdemi és/vagy eljárási feltételek elfogadása vagy módosítása révén, és amikor e feltételek a török munkavállalók szabad mozgáshoz való joga gyakorlásának újabb korlátozását képezik az ezen cikkben foglalt „standstill” klauzula értelmében, önmagában az a tény, hogy az intézkedésnek az a célja, hogy megakadályozza a tartózkodási engedély iránti kérelem benyújtását megelőző jogellenes beutazást és tartózkodást, nem teszi lehetővé e klauzula alkalmazásának kizárását.
Az 1/80 határozat 13. cikkét úgy kell értelmezni, hogy nem minősül „jogszerű tartózkodásnak”, ha az érintett személy olyan ideiglenes tartózkodási engedéllyel rendelkezik, amely csak a tartózkodási jogára vonatkozó végleges határozat meghozataláig érvényes.
____________
1 HL C 243., 2012.8.11.